ДО ОБЩИНСКИ СЪВЕТ – РУСЕ
ПРЕДЛОЖЕНИЕ
ОТ ОБЩИНСКИ СЪВЕТНИЦИ 

Относно: Приемане на обръщение на Общински съвет – Русе до Министерския съвет относно стратегическата транспортна свързаност България–Румъния по оста Север–Юг: жп електрификацията на Дунав мост, мостовите такси и безопасността на пътната инфраструктура

Уважаеми общински съветници,
Пълноправното присъединяване на България и Румъния към Шенген създава нови възможности за развитието на отношенията между Русе и Гюргево и за постепенното премахване на административните и инфраструктурните пречки пред свободното движение на хора и стоки между двата града.
От 1 октомври 2026 г. румънската държава премахна таксата за преминаване на Дунав мост в посока Гюргево–Русе и официално призова България да предприеме реципрочна стъпка. Българската страна продължава да събира такса в посока Русе–Гюргево. В писмен отговор от 02.10.2026 г. на парламентарно запитване министърът на транспорта и съобщенията информира, че България е била уведомена за решението на Румъния на 23.09.2026 г., но към този момент няма взето решение и посочен срок за премахване на таксата, като предстои финансов анализ на ефектите от подобно действие.
От официален отговор на Министерството на финансите става ясно, че премахването на таксата не изисква законодателна промяна. Необходимото действие е изменение на действащата тарифа с постановление на Министерския съвет по предложение на министъра на регионалното развитие и благоустройството. Това позволява въпросът да бъде решен по административен ред при наличие на политическо решение.
За Русе въпросът има непосредствено практическо значение. Натоварването на Дунав мост и опашките към него затрудняват движението по ключови пътни артерии и създават проблеми далеч извън района на самия мост. Премахването на таксата за всички видове превозни средства би премахнало задължителната операция по нейното събиране, а с това – една от предпоставките за забавяне. Това само по себе си не отменя необходимостта от контролни проверки, нито решава проблемите с пътната инфраструктура и временните ограничения на движението.
Финансовите последици от евентуалното премахване на таксата не следва да бъдат разглеждани единствено през размера на приходите, които държавният бюджет би загубил. Събирането на таксата изисква персонал, пунктове, техника и поддръжка и представлява отделна административна операция за всяко преминаващо превозно средство. Поради това един пълен анализ следва да отчете както разходите по администрирането ѝ, така и икономическите ползи от по-бързото и свободно движение на хора и стоки.
Наред с автомобилната и автобусната свързаност особено тревожно е забавянето на железопътната електрификация. На 30 януари 2026 г. Министерството на транспорта и съобщенията обяви намерение за избор на изпълнител до края на 2026 г. и електрификация през 2027 г. В отговор на парламентарен въпрос от 21 септември 2026 г. обаче е представен значително по-късен график, предвиждащ строителство през 2028–2030 г. При планирани дейности от румънска страна през 2027 г. това поражда въпрос защо двата национални графика не са синхронизирани.
Електрификацията има значение не само за транспортната ефективност, но и за националната сигурност. При рискове за морските маршрути в Черно море устойчивата сухопътна връзка Север–Юг придобива допълнителна стратегическа стойност. 
Икономическата цена на забавянето също заслужава специално внимание. В анализ от 16 октомври 2026 г. „Потопени кораби: рискове за икономиката?“ Институтът за пазарна икономика посочва, че съчетанието от рискове за корабоплаването в Черно море, ограничения по Дунав и несинхронизирана железопътна модернизация може да засегне предприятия в Северна България, включително „Оргахим“, „Приста ойл“ и производители на биогорива от групата „Астра Биоплант“. Следователно е необходима оценка на въздействието върху заетостта, логистичните разходи и инвестиционната привлекателност на Русе.
Към тези проблеми се добавя и опасното състояние на пътната настилка в зоната след Дунав мост на входа на България, преди бившите пунктове за гранична проверка. Сигнализирано е за дълбоки дупки, коловози, разрушена настилка и риск за автомобилите и пътуващите. Според публично оповестена информация теренът е в управление на Агенция „Митници“ и е нужен съответен финансов ресурс за извършване на нужния ремонт.
Премахването на мостовата такса, безопасната пътна инфраструктура и ускорената електрификация следва да се разглеждат като части от единна държавна политика за коридора Север–Юг. 
Считаме, че по тези въпроси Русе може да има единна институционална позиция, независимо от политическите различия в Общинския съвет. Приемането на общо обръщение ще даде допълнителна тежест на позицията на града пред Министерския съвет, народните представители от 19 МИР – Русе и компетентните държавни институции. Същевременно Общинският съвет като представителен орган на местното самоуправление следва да възложи на кмета на Община Русе да отстоява тази обща позиция пред компетентните институции.
Предвид обществената значимост на темата и необходимостта Общинският съвет своевременно да заяви позиция след решението на Румъния, предлагаме включване на въпроса в дневния ред по реда на чл. 63, ал. 2, т. 1 от Правилника за организацията и дейността на Общински съвет – Русе. Обстоятелствата изискват своевременно институционално действие, за да бъде позицията на Русе заявена в периода на обсъждане на последващите мерки от българска страна. Предложението не предполага непосредствен разход от общинския бюджет. С оглед на изложеното предлагаме Общински съвет – Русе да вземе следното
РЕШЕНИЕ:
На основание чл. 21, ал. 2 във връзка с чл. 21, ал. 1, т. 23 от Закона за местното самоуправление и местната администрация и чл. 63, ал. 2, т. 1 от Правилника за организацията и дейността на Общински съвет – Русе, Общински съвет – Русе реши:
1. Приема Обръщение на Общински съвет – Русе до Министерския съвет на Република България и народните представители, избрани от 19 МИР – Русе, относно транспортната свързаност България–Румъния по оста Север–Юг, жп електрификацията на Дунав мост, мостовите такси и състоянието на пътната инфраструктура, съгласно приложения текст.
2. Възлага на кмета на Община Русе да предприеме необходимите действия пред Министерския съвет, Министерството на регионалното развитие и благоустройството, Министерството на транспорта и съобщенията и останалите компетентни институции за отстояване на позициите, приети от Общински съвет – Русе с настоящото решение.
3. Кметът на Община Русе да информира Общински съвет – Русе за предприетите действия и получените отговори от компетентните институции.

Приложение: Проект на Обръщение на Общински съвет – Русе.

ВНОСИТЕЛИ:

Деян Герасимов ………………………………………..

Велизар Павлов ……………………………………….

Митко Кунчев …………………………………………


Дата: ............................ 2026 г.


ПРОЕКТ
ОБРЪЩЕНИЕ
НА ОБЩИНСКИ СЪВЕТ – РУСЕ

ДО МИНИСТЕРСКИЯ СЪВЕТ НА РЕПУБЛИКА БЪЛГАРИЯ
ДО НАРОДНИТЕ ПРЕДСТАВИТЕЛИ, ИЗБРАНИ ОТ 19 МИР – РУСЕ

ОТНОСНО: Стратегическата транспортна свързаност България–Румъния по оста Север–Юг: електрификация, такси и безопасност при Дунав мост Русе–Гюргево

Уважаеми господин министър-председател,
Уважаеми госпожи и господа министри,
Уважаеми народни представители,
Русе–Гюргево е ключова трансгранична връзка по транспортната ос Север–Юг между България и Румъния. След присъединяването на двете страни към Шенген съществува реална възможност за ускоряване на движението на хора и стоки, за развитие на местната икономика и за по-надеждни европейски транспортни коридори. За целта са необходими съгласувани решения на държавно равнище.
Общински съвет – Русе настоява транспортната свързаност през Дунав мост да се разглежда едновременно като икономически, инфраструктурен и стратегически въпрос, включително в контекста на устойчивостта на логистичните маршрути и военната мобилност.
Решението на Румъния да премахне таксата за преминаване на Дунав мост в посока Гюргево–Русе е конкретна стъпка в тази посока. Считаме, че България следва да предприеме реципрочно действие и да премахне таксата за преминаване в посока Русе–Гюргево.
За гражданите на Русе това не е единствено финансов въпрос. Премахването на таксата за всички превозни средства би премахнало и задължителната операция по нейното събиране – конкретна мярка за ограничаване на предпоставките за забавяне в района на Дунав мост. Това не изключва законосъобразните контролни проверки и не замества необходимите подобрения на пътната инфраструктура.
На 30 януари 2026 г. беше обявен план за избор на изпълнител за електрификацията на жп линията в българския участък от гара Русе-разпределителна, до края на годината и реализация през 2027 г. По-късно беше посочен график със строителство през 2028–2030 г. В същото време румънската страна планира дейности през 2027 г. и спиране на жп трафик от април 2027 до края на годината. При повишени рискове за корабоплаването в Черно море несинхронизираната модернизация поставя въпроси за надеждността на транспортните вериги и националната сигурност. Анализ на Института за пазарна икономика от 16 октомври 2026 г. предупреждава за възможни неблагоприятни последици за предприятия от Северна България, включително в Русе.
Недопустимо е и опасното състояние на пътната настилка в зоната непосредствено след Дунав мост на българска територия, където са сигнализирани дупки, коловози и разрушен асфалт. Независимо коя държавна структура стопанисва терена, гражданите и превозвачите имат право на безопасно преминаване. Необходим е незабавен междуведомствен ангажимент за ремонт.

В тази връзка Общински съвет – Русе:
1. Призовава Министерския съвет на Република България да предприеме необходимите действия за премахване на таксите за преминаване през Дунав мост Русе–Гюргево за всички категории превозни средства. Като първа стъпка предлага отпадане на таксите за леките автомобили от 01.01.2027 г.
2. Настоява Министерството на транспорта и съобщенията да представи конкретен график за електрификацията и модернизацията на железопътната връзка Русе–Гюргево в синхронизация с планираните работи от румънска страна през 2027 г.; да определят отговорните институции, осигуреното финансиране и конкретните срокове. 
3. Призовава Министерският съвет да разгледа проекта за жп електрификация в контекста на националната сигурност, европейската военна мобилност и рисковете за веригите на доставки, като представи оценка за икономическото въздействие върху Русе и Северна България.
4. Настоява Министерството на финансите и Агенция „Митници“, според установените им правомощия, да предприемат незабавни действия за обезопасяване и траен ремонт на компрометираната пътна настилка в зоната след Дунав мост на входа на България, с публично обявени изпълнител и срок.
5. Призовава народните представители, избрани от 19 МИР – Русе, независимо от политическата им принадлежност, да подкрепят общата институционална позиция и да осъществяват парламентарен контрол върху изпълнението на посочените ангажименти.
Общински съвет - Русе заявява готовност да подкрепя институционалните действия, насочени към премахване на пречките пред свободното движение и към развитието на Русе и Гюргево като по-добре свързана трансгранична икономическа зона. Развитието на коридора Север-Юг през Русе-Гюргево и постепенното премахване на административните и инфраструктурните бариери между двата града са едновременно въпрос на регионално развитие, икономическа конкурентоспособност, национална сигурност и реално използване на възможностите, които членството ни в Шенген предоставя.

Общински съвет – Русе
